**AIN-2015/1111**

**Informe sobre el projecte de Decret de la Comissió Mixta Paritària Generalitat – Ens locals en matèria d’immigració estrangera, apatrídia i protecció internacional, sotmès a informació pública per edicte de 9 de juny de 2015. La incidència en el règim especial de la ciutat de Barcelona**

1. **Assumpte**

En el marc de l’acord de participació de l’Ajuntament de Barcelona en les iniciatives normatives de la Generalitat de Catalunya, de 7 de juny de 2013, s’examina el projecte de Decret de la Comissió Mixta Paritària Generalitat – Ens locals en matèria d’immigració estrangera, apatrídia i protecció internacional, sotmès a informació pública per edicte de 9 de juny de 2015, publicat en el DOGC de 25 de juny de 2015, per analitzar la seva incidència en el règim especial de Barcelona.

A aquests efectes, es donen per reproduïdes les consideracions formulades a l’informe de 8 de juliol de 2015, elaborat per la Secretaria Delegada de l’Àrea de Drets Socials, que s’acompanya com Annex I.

La disposició addicional cinquena de la Llei 10/2010, del 7 de maig, d’acollida de els persones immigrades i de les retornades a Catalunya, crea la comissió Mixta Paritària Generalitat – Ens Locals, com a òrgan col·legiat per a facilitar la coordinació en matèria d’acollida, amb les funcions que ambdues parts acordin.

El projecte de decret té per objecte regular la composició, funcions i funcionament d’aquesta Comissió.

Pel que fa a la composició, d’acord amb l’article 3, la previsió és que hi formin part la persona titular de la Direcció General per a la Immigració, com a president o presidenta, dos vocals designats per l’ACMC, dos vocals designats per la FMC i tres vocals al servei de la Direcció General per a la Immigració, designats per la persona que és titular.

Respecte a les funcions, el projecte de decret assigna a la Comissió Mixta les funcions d’assessorament i proposta en relació amb:

a) Les competències i les funcions de la Generalitat i els ens locals en els àmbits de la immigració, l’ acollida i la integració que estableixen la Llei 10/2010, del 7 de maig, la legislació de règim local i la legislació sectorial que incideix materialment en la situació d’habitatge, serveis socials, salut, ensenyament, empadronament, taxes i d’altres, de les persones estrangeres, incloent-hi les apàtrides i les sol·licitants de protecció internacional.

b) Les competències i les funcions de la Generalitat i els ens locals que els atribueix la legislació estatal d’estrangeria i la referida a l’adquisició de nacionalitat.

c) Les competències, la planificació, la coordinació i el finançament amb incidència en els ens locals que preveu el títol II de la Llei 10/2010, del 7 de maig.

d) La planificació que el Govern ha de dur a terme pel desplegament territorial gradual del servei de primera acollida que preveu la disposició addicional setena de la Llei 10/2010, del 7 de maig.

e) Els continguts i els criteris comuns, informatius, formatius i tècnics dels certificats d’ acollida, dels informes d’integració, d’esforç d’integració, d’adequació d’habitatge i similars, l’emissió dels quals la legislació estatal d’estrangeria i d’adquisició de nacionalitat assigna a la Generalitat, amb la participació o sense dels ajuntaments, amb la finalitat de donar seguretat jurídica als sol·licitants dels informes i permetre adoptar decisions homogènies i no contradictòries en relació amb els coneixements i les competències assolits tant dins com fora de Catalunya, d’acord amb els articles 26.1 i 26.2 del Decret 150/2014, de 18 de novembre.

La Comissió Mixta també pot emetre criteris sobre el reconeixement d’accions formatives de l’àmbit competencial dels ajuntaments, de les seves àrees de promoció econòmica, dels consells comarcals i, en termes generals, dels ens locals, quan les accions formatives tinguin relació amb els informes de l’apartat anterior, així com amb el certificat d’ acollida.

1. **Consideracions jurídiques**
2. La ciutat de Barcelona, gaudeix d’un règim especial garantit per l’article 89 de l’Estatut d’autonomia de Catalunya i integrat per la Llei 22/1998, de 30 de desembre, de la Carta Municipal de Barcelona, la legislació que regula el règim especial del municipi de Barcelona i per les disposicions emanades de l’Ajuntament de Barcelona en exercici de la seva potestat normativa. Qualsevol norma sectorial que afecti els governs locals ha de tenir en compte el règim especial de la ciutat de Barcelona.

Aquest règim especial reconeix a l’Ajuntament el dret i la capacitat efectiva per ordenar i gestionar els afers públics que afectin els seus ciutadans, en el marc de l’ordenament jurídic, sota la seva responsabilitat i en benefici dels seus habitants.

Per a l’efectivitat d’aquesta autonomia, el règim especial atribueix a l’Ajuntament, d’acord amb la seva capacitat de gestió, competències en determinades matèries, sens perjudici d’habilitar-lo també per poder promoure tot tipus d’activitats i prestar tots els serveis públics que contribueixin a satisfer les necessitats dels ciutadans que no estiguin atribuïts expressament a altres administracions i, en aquest supòsit, dur a terme activitats i serveis complementaris de les pròpies d’aquestes administracions.

En aquest sentit, i als mateixos efectes de preservar l’autonomia garantida constitucionalment i el règim de capitalitat reconegut a la Carta, aquesta també determina que la legislació de l’Estat i la de la Generalitat de Catalunya han d’assegurar al municipi de Barcelona la participació en la gestió dels serveis i els equipaments de l’Estat o de la Generalitat bàsics per al desenvolupament de la ciutat.

1. D’acord amb aquest marc jurídic, l’Ajuntament de Barcelona té una consolidada trajectòria en el desplegament de serveis municipals específics dirigits a la població migrada, que es descriuen abastament a l’informe que s’acompanya com annex, amb característiques pròpies i altament especialitzats, tant en l’àmbit de l’acollida d’immigrants com en d’altres àmbits vinculats a la immigració que, juntament amb la funció de capitalitat que Barcelona exerceix en relació amb la immigració, en els termes també descrits a l’informe annex, justifiquen garantir un tractament diferenciat per la ciutat en el sí de la Comissió Mixta que regula aquest projecte de decret.

A més a més, val a dir que el projecte de decret assigna a la Comissió Mixta funcions d’assessorament i proposta en relació amb competències en els àmbits de la immigració, l’acollida i la integració que incideixen materialment en competències regulades expressament en el règim especial de Barcelona, que atribueix competències específiques a l’Ajuntament en matèries com l’habitatge, la salut pública i la sanitat, els serveis socials o les taxes, entre d’altres, la qual cosa també justifica la necessitat de preservar la prevalença d’aquest règim especial en la proposta de regulació de la Comissió Mixta objecte d’estudi.

1. Per tot això exposat, es considera que cal vetllar per garantir una adequada representació institucional de l’Ajuntament de Barcelona en el sí de la Comissió Mixta, per la qual cosa es proposa incorporar a aquesta un vocal addicional designat per l’Ajuntament.

Aquesta proposta es justifica tant per les consideracions vinculades a les competències i a l’estatut específic atribuït pel règim especial de Barcelona, per la consolidada i vigent trajectòria municipal en la prestació de serveis municipals altament especialitzats adreçats a la població immigrant i per la condició de capitalitat de Barcelona en relació amb la immigració.

1. **Conclusió**

Examinat el projecte de decret de la Comissió Mixta Paritària Generalitat- Ens Locals en matèria d’immigració estrangera, apatrídia i protecció internacional, sotmès a informació pública per edicte de 9 de juny de 2015, publicat en el DOGC de 25 de juny de 2015, es conclou, d’acord amb les observacions precedents, que el projecte incideix en el règim especial de la ciutat Barcelona, per la qual cosa s’ha de vetllar per preservar la prevalença d’aquest règim i, en conseqüència, garantir la participació diferenciada de l’Ajuntament de Barcelona en la citada Comissió Mixta.

Barcelona, 14 de juliol de 2015

Vist-i-plau

Sílvia Vèrnia i Trillo Manuel Mallo

Lletrada Director de l’Àrea de Règim Jurídic